KOMMISSIONENS FORORDNING (EF) Nr. 1200/95 af 29. maj 1995 om visse overgangsforanstaltninger for at bestemme landbrugselementet ved indførsel af varer som opregnet i tabel 1 i bilag B til Rådets forordning (EF) nr. 3448/93 for at opfylde forpligtelserne i den aftale om landbrug, der blev indgået under de multilaterale handelsforhandlinger i Uruguay-rundens regi

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3290/94 af 22. december 1994 om de tilpasninger og overgangsforanstaltninger, der er nødvendige i landbrugssektoren for gennemførelsen af de aftaler, som er indgået under de multilaterale handelsforhandlinger i Uruguay-rundens regi (1), særlig artikel 3, stk. 1, og

ud fra følgende betragtninger:

Ifølge artikel 2, stk. 2, i Rådets forordning (EF) nr. 3448/93 (2) anvendes der et landbrugselement ved afgiftsfastsættelse, der kan have form af enten et variabelt element eller et fast element, der fastlægges på betingelserne i artikel 5;

Fællesskabet forpligtede sig under de multilaterale handelsforhandlinger i Uruguay-rundens regi til at erstatte alle landbrugsafgifter og variable elementer med faste beløb fra den 1. juli 1995; disse faste beløb udgør fra nævnte dato specifikke beløb, der er en del af den told, der gælder for indførsel af de i tabel 1 i bilag B til forordning (EF) nr. 3448/93 opregnede varer;

det er nødvendigt som en overgangsforanstaltning og i afventning af en ændring af forordning (EF) nr. 3448/93 at anføre, at det beløb, der gælder ved indførsel af hver af varerne i nævnte forordning, er den told, der er fastsat i den fælles toldtarif;

dette beløb skal tjene som grundlag for nedsættelserne af de landbrugselementer ved afgiftsfastsættelsen, der gælder for visse varer med oprindelse i tredjelande i forbindelse med præferenceaftaler, når der ikke er fastsat en særlig regel i nævnte aftaler eller i henhold til disse;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Horisontale Spørgsmål i Forbindelse med Handel med Forarbejdede Landbrugsprodukter uden for Bilag II -

UDSTEDT FØLGENDE FORORDNING:

Artikel 1

1. Ved anvendelsen af artikel 2, stk. 2, i forordning (EF) nr. 3448/93 antager landbrugselementet ved afgiftsfastsættelsen form af et specifikt beløb som fastsat i Fællesskabets fælles toldtarif. Beløbet erstatter det variable element, der fastlægges i henhold til artikel 3.

2. Når der i en præferenceaftale er fastsat en nedsættelse af landbrugselementet ved afgiftsfastsættelsen, der beregnes ved at nedsætte basisbeløbene, der fastlægges i henhold til artikel 3, stk. 2, i forordning (EF) nr. 3448/93, erstattes disse basisbeløb med de specifikke beløb, der er fastsat i den fælles toldtarif for indførsel af disse basisprodukter.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. juli 1995 til den 30. juni 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. maj 1995.

På Kommissionens vegne

Martin BANGEMANN

Medlem af Kommissionen

(1) EFT nr. L 349 af 31. 12. 1994, s. 105.

(2) EFT nr. L 318 af 20. 12. 1993, s. 18.